text: Fredericia på vej mod afgrundens rand
  07 april 2010 kl. 12.25
  Borgmester i Fredericia, Thomas Banke (V), slår i bordet: Nu SKAL vi spare - ellers risikerer kommunen at komme under statslig administration.
  Skrappe besparelser
  Den er helt gal. Økonomien i Fredericia Kommune. Derfor vil borgmester Thomas Banke have gang i skrappe besparelser så hurtigt som muligt.  
  - Hvis vi ikke griber ind med besparelser nu, risikerer Fredericia at blive sat under administration om to år. I år 2013 har vi en negativ kassebeholdning, hvis vi ikke gør noget alvorligt ved sagen, siger han. 
  
  Kan ikke blive ved 
  Thomas Banke langer ud efter oppositionen, som han mener lader stå til. 
  - Jeg har endnu ikke deltaget i et økonomiudvalgsmøde uden der var tale om budgetoverskridelser på bordet. Det kan jo ikke blive ved at gå på den måde, siger borgmesteren.    
  
  Overreagerer
  Den tidligere socialdemokratiske borgmester i kommunen mener dog, at Thomas Banke overreagerer.
  - Fredericias økonomi er grundlæggende sund, og vi har ikke de rette forudsætninger for at bedømme vores økonomi de kommende år, før vi til juni kender resultatet af forhandlingerne mellem KL og regeringen, siger Uffe Steiner Jensen.
  
  Sparekatalog på vej 
  Et sparekatalog er netop nu ude i en høringsrunde. Svarene herfra skal være klar den 20. april.
  